b"\n_START_ARTICLE_\nMaria Emilie Snethlage\n_START_PARAGRAPH_\nHenriette Mathilde Maria Elisabeth Emilie Snethlage (13. huhtikuuta 1868 Gransee-Kraatz, Brandenburg\xe2\x80\x9325. marraskuuta 1929 Porto Velho, Brasilia) oli saksalais-brasilialainen lintutieteilij\xc3\xa4._NEWLINE_Maria Emilie Snethlagen is\xc3\xa4 oli rovasti Emil Snethlage. Maria opiskeli yksityisesti kotona is\xc3\xa4ns\xc3\xa4 opastuksella. Vuonna 1900 h\xc3\xa4n aloitti luonnonhistorian opinnot Freiburgin yliopistossa ja v\xc3\xa4itteli filosofian tohtoriksi 1904. V\xc3\xa4it\xc3\xb6skirjan nimi oli \xc3\x9cber die Frage von Muskelansatz und der Muskulatur bei den Arthropoden. Anton Reichenowin kehotuksesta h\xc3\xa4n matkusti Brasiliaan Bel\xc3\xa9miin 1905 ja ryhtyi Emil Goeldin assistentiksi. Vuosina 1914\xe2\x80\x931922 h\xc3\xa4n toimi Museu Paraense Em\xc3\xadlio Goeldi-museon johtajana Bel\xc3\xa9miss\xc3\xa4. T\xc3\xa4m\xc3\xa4n j\xc3\xa4lkeen h\xc3\xa4n siirtyi Rio de Janeiroon kansallimuseon (Museo Nacional) tutkijaksi ja jatkoi ty\xc3\xb6t\xc3\xa4\xc3\xa4n Amazonin alueella._NEWLINE_Maria Emilie Snethlage perehtyi Brasilian linnustoon perinpohjaisesti. H\xc3\xa4n kirjoitti kymmeni\xc3\xa4 artikkeleita tieteellisiin sarjoihin ja laati teoksen Cat\xc3\xa1logo das Aves Amaz\xc3\xb4nicas vuonna 1915. Snethlage kuoli syd\xc3\xa4nkohtaukseen 1929._NEWLINE_Snethlage valittiin British Ornithologists' Unionin kunniaj\xc3\xa4seneksi vuonna 1915._NEWLINE_Snethlage kuvaili ja nimesi useita uusia lintulajeja, muun muassa raitavatsakipuajan (Hylexetastes stresemanni) ja lattanokkan\xc3\xa4psij\xc3\xa4n (Hemitriccus minor)."